b'\n_START_ARTICLE_\nPobeg iz Gonarsa\n_START_PARAGRAPH_\nEdini dokumentiran uspe\xc5\xa1en pobeg iz Koncentracijskega tabori\xc5\xa1\xc4\x8da Gonars je bil v no\xc4\x8di s 30. na 31. avgust 1942, ko je iz tabori\xc5\xa1\xc4\x8da pobegnilo osem internirancev, med katerimi so bili vidni funkcionarji KP in NOB Franc Ravbar-Vitez, Boris Kraigher in Miro Perc-Maks, poleg tega pa \xc5\xa1e Ludvik Pangerc, Janez U\xc4\x8dakar, Bojan \xc5\xa0tih, Viktor Ilovar in Ivan Bratko.\n_START_SECTION_\nPriprave na pobeg\n_START_PARAGRAPH_\nKoncentracijsko tabori\xc5\xa1\xc4\x8de Gonars, ustanovljeno 23. februarja 1942, je bilo postavljeno na samem sredi furlanske ravnine, obkro\xc5\xbeeno s polji koruze ter nasadi trt in murve. Tabori\xc5\xa1\xc4\x8de je bilo obkro\xc5\xbeeno s tri do \xc5\xa1tiri metre visoko ograjo, okoli katere je bilo ve\xc4\x8d metrov do enega metra visokih \xc5\xbei\xc4\x8dnih ovir, na zunanji strani pa \xc5\xa1e stra\xc5\xbearske ute in visoki stra\xc5\xbearski stolpi z reflektorji, ki so pono\xc4\x8di osvetljevali tabori\xc5\xa1\xc4\x8de in polja. \xc4\x8ceprav je mnogo zapornikov mislilo na ali celo na\xc4\x8drtovalo pobeg, ni z izjemo tu omenjenega nobeni organizirani skupini uspelo. \xc5\xa0e najbli\xc5\xbee uspehu je bila skupina oficirjev, ki je iz prazne barake izkopala rov in u\xc5\xa1la, a so vse polovili na poti do doma._NEWLINE_Sredi leta 1942 so v tabori\xc5\xa1\xc4\x8de pri\xc5\xa1li Franc Ravbar, Boris Kraigher in Miro Perc, ki so bili vsi zajeti s ponarejenimi dokumenti in zato Italijani niso poznali njihovih pravih identitet. Boris Kraigher je uspel hitro okrepiti partijsko organizacijo in v tabori\xc5\xa1\xc4\x8du na novo ustanovil Partijski komite ter vodstvo Osvobodilne Fronte. Na sestanku komiteja, izpeljanemu med igranjem \xc5\xa1aha, je poudaril, da spada med njihove glavne naloge organizacija bega iz tabori\xc5\xa1\xc4\x8da.\n_START_SECTION_\nIzkop rova\n_START_PARAGRAPH_\nPo predebatiranju ve\xc4\x8d mo\xc5\xbenosti je bilo odlo\xc4\x8deno, da bodo izkopali rov na prostost. Za za\xc4\x8detek rova je bila dolo\xc4\x8dena baraka 22 v sektorju Beta, ki je bila zgrajena na ob \xc5\xbeici ter na polo\xc5\xbenem terenu, zaradi \xc4\x8desar je imela pod podom prazen prostor, potreben za odlaganje materiala. Imela je tudi dokaj zaupanja vredne stanovalce, med katerimi je bilo precej \xc4\x8dlanov partije._NEWLINE_V baraki so \xc4\x8dlani komiteja zasedli pograde v spodnjem levem kotu barake, jih ogradili z deskami in odejami, da se ne bi videlo v vmesni prostor, odstranili slamnja\xc4\x8do in deske pod kotnim pogradom ter za\xc4\x8deli s kopanjem. Dela sta vodila Franc Ravbar in Miro Perc, pomagala pa sta jima Ludvik Pangerc in Viktor Ilovar. Na delo je prihajalo veliko zaupnikov iz \xc5\xa1tevilnih barak, \xc5\xa1e ve\xc4\x8d pa jih je kopa\xc4\x8dem pomagalo s hrano in materialom._NEWLINE_V prostoru med pogradi so se morali kopa\xc4\x8di najprej preoble\xc4\x8di v delovne obleke. Delali so z orodjem, ki so ga naredili sami in uporabili ves material, ki je pri\xc5\xa1el pod roke. Delo je potekalo v treh izmenah po osem ur. V vsaki izmeni so bili po en kopa\xc4\x8d, dvigalec iz rova in odna\xc5\xa1alec ter z ve\xc4\x8danjem dol\xc5\xbeine rova vedno ve\xc4\x8d prena\xc5\xa1alcev, ki so si podajali v odejo zavit izkopan material._NEWLINE_Na dnu praznega prostora so najprej izkopali dva metra globoko jamo, iz nje pa za\xc4\x8deli z vrtanjem rova. Ko se je med viharjem del rova podsul, so ga zasuli in za\xc4\x8deli kopali nov del rova v drugo smer. Ta je bil dejansko obrnjen v desno bolj od teoreti\xc4\x8dnih na\xc4\x8drtov, saj jim je za dolo\xc4\x8devanje smeri slu\xc5\xbeil zgolj kompas na uri, ki pa ni delal natan\xc4\x8dno._NEWLINE_Kopa\xc4\x8dem je delala preglavice tudi uprava tabori\xc5\xa1\xc4\x8da. Po neki zvezi so dobili vest, da se iz barake 19 koplje rov, in jo preiskali. Po tem so tudi nasploh poostrili nadzor in ve\xc4\x8dkrat sklicevali apele._NEWLINE_29. avgusta so za\xc4\x8deli \xc5\xbeeti koruzo okrog tabori\xc5\xa1\xc4\x8da. Ker bi brez kritja, ki ga je dajala koruza, pobeg zelo te\xc5\xbeko uspel, so imeli na voljo takoj\xc5\xa1en pobeg ali \xc4\x8dakanje na prvo viharno no\xc4\x8d. Odlo\xc4\x8deno je bilo, da bo pobeg takoj v no\xc4\x8di z 30. na 31. avgust.\n_START_SECTION_\nPobeg in vrnitev\n_START_PARAGRAPH_\nNo\xc4\x8d je bila tiha in mirna, \xc4\x8deprav je bilo to zelo neprimerno za pobeg. Stanovalci sosednje barake so inscenirali zabavo, da bi prikrili zvoke, a je bila \xc5\xa1e pred predorom rova prekinjena._NEWLINE_Ob deseti uri je bil rov prebit in iz njega sta se splazila Franc Ravbar ter Ludvik Pangerc. Odplazila sta se do dogovorjenega mesta nekaj sto metrov stran od tabori\xc5\xa1\xc4\x8da. Nato je v bli\xc5\xbenjo stra\xc5\xbearsko uto pri\xc5\xa1el stra\xc5\xbear in je bilo nadaljevanje pobega za\xc4\x8dasno onemogo\xc4\x8deno. Ko je opolno\xc4\x8di od\xc5\xa1el, se je iz rova splazilo \xc5\xa1e \xc5\xa1est ljudi._NEWLINE_\xc5\xbdal pa je sedmi po vrsti povzro\xc4\x8dil prevelik \xc5\xa1um, stra\xc5\xbear jih je opazil in alarmiral tabori\xc5\xa1\xc4\x8de. Nadaljevanje pobega ni bilo mo\xc5\xbeno, \xc5\xa1esterica, ki je \xc5\xbee zbe\xc5\xbeala, je stekla stran in s prvima dvema niso ve\xc4\x8d dobili zveze._NEWLINE_Franc Ravbar in Ludvik sta po \xc5\xa1tirih dneh na\xc5\xa1la dogovorjeno javko blizu Kojskega, preostalih \xc5\xa1est pa je v gozdu okoli Kojskega na\xc5\xa1lo drvarja, ki jih je povezal s partizani. Italijani so odkrili rov in kasneje \xc5\xa1tevilne mo\xc5\xa1ke jetnike preselili v druga tabori\xc5\xa1\xc4\x8da, dlje od slovenske meje._NEWLINE_V eni od naslednjih no\xc4\x8di so s partizansko patruljo vsi skupaj pre\xc4\x8dkali So\xc4\x8do in prispeli v tabori\xc5\xa1\xc4\x8de ve\xc4\x8dje partizanske enote nad \xc5\xa0iroko njivo na Banj\xc5\xa1ki planoti. Od tam so se vrnili k doma\xc4\x8dim enotam in nadaljevali s prekinjenim delom.'